b'\n_START_ARTICLE_\nAudri\xc5\x86i\n_START_PARAGRAPH_\nAudri\xc5\x86i er en landsby i Audri\xc5\x86i pagasts i landskabet Latgale i det \xc3\xb8stlige Letland, nordvestligt for R\xc4\x93zekne. Audri\xc5\x86i udg\xc3\xb8r hovedbyen i Audri\xc5\x86i pagasts, som i alt havde 1.233 indbyggere per 1. juli 2010._NEWLINE_Audri\xc5\x86i er mest kendt for massakren, som den 2. januar 1942 udf\xc3\xb8rtes af den nazi-tyske Einsatzgruppe A, hvor landsbyen j\xc3\xa6vnedes med jorden og de 235 indbyggere p\xc3\xa5 lige n\xc3\xa6r 30 m\xc3\xa6nd bragtes til en n\xc3\xa6rliggende skov og henrettedes. De 30 m\xc3\xa6nd blev den 4. januar 1942 henrettet i al offentlighed i R\xc4\x93zekne._NEWLINE_Anledningen til massakren var p\xc3\xa5standen, at byens indbyggere havde forsynet spredte medlemmer af Den R\xc3\xb8de H\xc3\xa6r med v\xc3\xa5ben. Derp\xc3\xa5 beordrede kommand\xc3\xb8ren for sikkerhedspolitiet i Letland, SS-Obersturmbannf\xc3\xbchrer Strauch, at udslette landsbyen og dens indbyggere til skr\xc3\xa6k og advarsel. Et eksemplar af den af Strauch underskrevne bekendtg\xc3\xb8relse over massakren befinder sig hos den Russiske F\xc3\xb8derations Statslige Arkiv (fond 7021, liste 93, akt 3792, blad 2/3).'